تعليم هو عملية لي كاتخليك تشد مجموعة من لمهارات ولمعارف. وكاتعني حتا كيفاش تعاون ناس يديرو شي حاجة وتدعمهم باش يفكرو فشنو تعلمو. ب تعليم، لمعرفة ديال شي مجتمع ولا دولة ولا حتا لعالم كولو كاتنتاقل من جينراسيون لجينيراسيون خرا. هادشي داخل فيه تعليم ديال لأخلاق، متلا تعلم كيفاش تعامل مع ناس وكيفاش تولي مواطن مزيان. تعليم ممكن يعاون ويوجه لأفراد من مستوى لمستوى. ناس لي قاريين يقدرو يديرو بزاف د لحوايج، بحال أنهم يعاونو ناس لي ماقاريينش، ويشجعوهم باش يتعلمو. كاينين بزاف ديال طرق باش تصنف تعليم، متلا لعمر ولا لمادة. وحدا من هاد طرق هي واش راه نيضامي ولا ماشي نيضامي. تعليم نيضامي غالبا كيكون فلمدرسة، لي فيها كيتعلم لواحد لمهارات ديال لا باز و لمعارف لأكاديمية. دراري صغار كيقراو ف لحضانة ولا روض، ولكن تربية نيضامية غالبا كاتبدا غير من تحضيري، ؤ كاتكمل لليسي، ومن بعد لجامعة لي كاتخليك تخرج بشهادة أكاديمية. تعليم ماشي نيضامي هو نوع ما منضمش بزاف، يقدر يكون واحد من لعائلة كيقري بنتو كيفاش تركب ل بيكالا، ولا يعلم ولدو كيفاش يطيب شي أكلة. هاد نوع ديال تعليم داخل فيه ناس لي كيتعلمو من لكتوبا أولا من شي سيت فلانترنت.